
יוני 2026
צוות תכנון ותקינה לבניין מאופס או דל פחמן | התובנות המרכזיות שעלו מתוך העבודה בשולחנות העגולים ובקבוצות
הנחייה: איריס גבעולי פיימן, שחר סולר, דורין גבאי, נעמה ירדני
נושאים למיקוד
· התייחסות לפליטות בשלבי תכנון ויזמות מוקדמים: הקדמת הדיון בפחמן וכלכלה מעגלית (LCA) לשלבי הפיתוח העסקי, התכנון והעיצוב האדריכלי ולשלבי הרישוי (במקום בסוף התהליך).
· שילוב פונקציות מקצועיות בצוותי התכנון: ייעוץ פחמן/קיימות כחלק אינטגרלי מצוות התכנון.
· מנגנוני מימון ירוקים כחלק מאחריות תאגידית (ESG): רתימת המערכת הבנקאית וחברות הביטוח לתעדוף פרויקטים דלי-פחמן באמצעות הלוואות ירוקות, דיווח במסגרת דוחות ESG, מנגנוני מימון של שרשרת האספקה.
· אינטגרציה של כלי מדידה דיגיטליים: פיתוח כלי מדידה אחיד, נגיש וממוחשב, כדוגמת כלי 360, ספריות ידע מבוססות LCA ומערכותAI, לליווי התוכניות מהשלב הרעיוני ועד להיתר הבנייה.
· חומרים ותיעוש מתקדם בתכנון: מעבר לבנייה מתועשת, פירוק סלקטיבי (תכנון לפירוק והרכבה מחדש), ובחינת חלופות בטון מבוססות עץ מתועש (Mass Timber) או בטון דל-פחמן.
· תכנון דאטה-סנטרים ומבני תעשייה מאופסים: עידוד מתחמי תעשייה המשלבים אגירת אנרגיה, איפוס אנרגטי וצמצום שטחי קרקע.
בעלי עניין רלוונטיים
· המערכת הפיננסית: בנקים, חברות ביטוח וגורמי מימון.
· יזמי ענק: פרטיים וציבוריים, כמו עזריאלי, משרד הבינוי והשיכון, רמ"י.
· תאגידי ענק: לקוחות קצה בינלאומיים - גוגל, מטא, אמזון - המהווים מנוע ביקוש.
· רגולטורים ומוסדות תכנון: משרד האנרגיה, משרד הבינוי והשיכון, רשות מקרקעי ישראל (רמ"י), רשויות מקומיות, מוסדות תקינה ומעבדות (מכון התקנים, הטכניון, אוניברסיטת בן-גוריון).
· צוותי תכנון ורישוי: אדריכלים, מתכננים, בודקי היתרים ברשויות, יועצי פחמן ואנרגיה.
אתגרים
· שמרנות השוק וחשש מעיכובים בבנייה: התנגדות קבלנים ויזמים לכלים חדשים בשל החשש מסרבול בירוקרטי ועיכוב הליכי הרישוי. צוין כי זו הסיבה המרכזית שכלים קודמים נכשלו או בוטלו.
· העלות הכלכלית המיידית: עולם תוכן מורכב, שמכניס את הסקטור לעלויות משמעותיות בשלבים הראשונים, ללא הבנה ברורה של שורת הרווח הצפויה (ה-ROI).
· התאמה למאפיינים ישראליים: אתגרים תרבותיים, חוסר במיומנות מקומית בשיטות בנייה מתקדמות, וסוגיות מבניות ייחודיות לישראל, כגון דרישות לממ"דים מבטון, המקשות על מעבר לעץ.
הזדמנויות
· גלגול דרישות בשרשרת האספקה: מודל שבו יזמי ענק המונעים על ידי חברות ענק (גוגל/מטא) דורשים פרויקטים מופחתי פחמן ומחייבים את הספקים שלהם להשתנות בהתאם.
· מנגנונים פיננסיים קיימים כתקדים: שימוש בתקדימים משפטיים ורגולטוריים קיימים של בנק ישראל (כגון נב"ת 345 שנכנס לתוקף ביוני 2025 בנושא תקצוב) והחלתם על סיכוני סביבה ופחמן.
· פיילוטים עירוניים כמנוע להרחבת מודעות בציבור: רשויות מקומיות שיבצעו פרויקטים מעשיים בבנייה מהירה וירוקה ויכניסו את הנושא לתודעה הציבורית.
פעולות קונקרטיות
· איחוד ופישוט כלי המדידה התכנוניים: ביטול כלי תכנון כפולים, סגירת "שטחים מתים" ויצירת פלטפורמה ממוחשבת אחת מבוססת AI לקבלת היתרים מהירה ופשוטה.
· יצירה והנגשה של מקרי בוחן(Business Cases) : הנגשת מידע, ספריות ידע ונתוני LCA ליזמים ולרשויות כדי להראות את התועלת הפיננסית והתפעולית של חומרים מופחתי פחמן.
· התניית הלוואות ומימון בדיווחי פחמן: קביעת רגולציה על הבנקים שתחייב פרויקטים להציג תחשיב פחמני או דוחות ESG כתנאי ראשון לקבלת מימון.
· הכנסת סעיפי פחמן למכרזי מדינה: שילוב דרישות לפחמן גלום נמוך וחומרים מתועשים במכרזים של רמ"י ומשרד השיכון.
· הקמת גוף מעקב ובקרה ממשלתי: שיתוף פעולה בין משרד השיכון לאקדמיה (הטכניון ובן-גוריון) למעקב אחר פרויקטי פיילוט בבנייה יבשה ורטובה, אישור חומרים חדשים והסדרת סוגיות ביטוח ואחריות ליזמים.
יעדים שניתן להגדיר לצורך הפחתת פליטות
· הפחתה באמצעות חומרים חלופיים: קביעת יעד להפחתה של 40-50 אחוז בפליטות הפחמן הגלום באמצעות הטמעת שיטות בנייה מתקדמות (כמו עץ מתועש) במבנים מתאימים.
· חובת עמידה ברף ניקוד תכנוני: הגדרת מספר נקודות חובה שכל תוכנית חייבת להגיע אליו בכלי המדידה החדש כדי לקבל היתר, תוך מתן גמישות ליזם לבחור את הדרך להגיע אליו.
· מס פליטות ותמריצי רישוי: הגדרת מנגנון של מס פליטות פחמן בשילוב עם תמריצים של "מסלול ירוק" ומהיר לרישוי (למשל באמצעות קיצור זמנים, פטורים) עבור יזמים המציגים תוכניות מאופסות/דלות פחמן.

